Mick Mars

| Mick Mars |
| --- | --- |
 Mick Mars soittamassa Mötley Crüen konsertissa vuonna 2009.
Henkilötiedot
Koko nimi:  Robert Alan Deal
Syntynyt: Lähteestä riippuen joko 4. toukokuuta 1951 (ikä 73) tai 4. huhtikuuta 1955 (ikä 69)  Terre Haute, Indiana, Yhdysvallat
Kansalaisuus:   Yhdysvallat
Ammatti:  muusikko, lauluntekijä
Puoliso:  Sharon Deal (1970–1973) Emi Canyn (1990–1993) Seraina Mars (2013–)
Lapset:  poika Les Paul Deal (s. 1971) tytär Stormy Deal (s. 1973) poika Erik Deal (s. 1976)
Muusikko
Taiteilijanimi:  Mick Mars Zorky Charlemagne
Laulukielet:  englanti
Aktiivisena:  1970-luvulta alkaen
Tyylilajit:  hard rock, heavy metal, glam metal, bluesrock
Merkittävät teokset:  ”Girls, Girls, Girls” ”Dr. Feelgood” ”Same Ol’ Situation (S.O.S.)” ”Without You” ”Don’t Go Away Mad (Just Go Away)”
Soittimet:  kitara, laulu
Yhtyeet:  Mötley Crüe
Levy-yhtiöt:  Leathür • Elektra • Mötley • Warner Music Group • Eleven Seven Label Group
Aiheesta muualla
www.mickmars.tv
  [ Muokkaa Wikidatassa ] [ ohje ]  
Mick Mars (oik. Robert Alan Deal, s. 4. toukokuuta 1951 Terre Haute, Indiana, Yhdysvallat) on yhdysvaltalainen muusikko ja lauluntekijä.
Hänet tunnetaan parhaiten urastaan rockyhtye Mötley Crüen kitaristina. Mars liittyi yhtyeeseen vuonna 1981. Mars on yhtyeen jäsenistä vanhin, ja häntä on pidetty jäsenistä rauhallisimpana ja hiljaisimpana. Tunnetuimpia Mötley Crüe -kappaleita, joiden kirjoittamiseen Mars on osallistunut, ovat muun muassa ”Girls, Girls, Girls”, ”Dr. Feelgood”, ”Same Ol’ Situation (S.O.S.)”, ”Without You” ja ”Don’t Go Away Mad (Just Go Away)”. Hän on myös säveltänyt yhtyeen ainoan instrumentaalin ”God Bless the Children of the Beast”.
1970-luvulla Mars soitti erilaisissa bluesrock-kokoonpanoissa ja tienasi elantonsa lyhytaikaisissa pätkätöissä. Hän on kertonut musiikillisen ensirakkautensa olleen kantrimusiikki, ja piti nuorempana myös esimerkiksi Elvis Presleyn musiikista. Marsin raskaiden kitarariffien sävyttämä soittotyyli on bluesvaikutteinen. Hän on soittanut 2000-luvulla lähinnä yhdellä yksikelaisella mikrofonilla ja kahdella Humbucker-mikrofonilla sekä Floyd Rose-vibrakammella varustelluilla Fender Stratocaster -sähkökitaroilla, jotka on rakennettu 1960-luvun Stratocaster-kitaroiden osista.
Mars on suuren osan elämästään sairastanut selkärankareumaa, joka hänellä diagnosoitiin 19-vuotiaana. Hän on sairautensa vuoksi muun muassa kärsinyt alkoholismista, ollut riippuvainen kipulääkkeistä ja erakoitunut julkisuudesta, ja joutunut myös opettelemaan 2000-luvulla soittamaan kitaraa uudelleen. Vaikka Mars pystyy soittamaan kitaraa normaalisti, sairaus on rajoittanut hänen lavaesiintymistään merkittävän paljon. Mars on sanonut energisen lavaesiintymisen olevan hänelle mahdottomuus, minkä vuoksi monet ovat kuvitelleet hänen luoneen itselleen kylmän ja etäisen imagon.
Mötley Crüen ohella Mars on soittanut kitaraa muun muassa Rock Star Supernovan, Papa Roachin ja Hinderin kappaleissa, ja kirjoittanut kappaleita esimerkiksi Crashdïet-yhtyeelle. Mars on kertonut tällä hetkellä työstävänsä omaa albumiaan, jonka hän on sanonut kuvaavan omaa tyyliään ja olevan musiikillisesti raskaampaa kuin Mötley Crüe.
Mars julkaisi sooloalbumin ”The Other Side Of Mars” 23. helmikuuta 2024.